Det er kun syv måneder siden, han tog flugten fra sit krigsplagede hjemland. Men syriske Akram Darwish taler allerede tilstrækkeligt dansk til at føre en samtale.

Han mener, det er det helt rigtige, hvis asylansøgere, der kommer til Danmark, straks bliver sendt i job, som regeringen ønsker.

Læs også : S: Alle flygtninge skal opfattes som jobparate

- Jeg tænker, det er en meget, meget god ide. For arbejde hjælper med sprog og integration, siger Akram Darwish.

- Vi skal lære dansk, og så skal vi i arbejde, mener han.

Udlændinge-udspil fra S S vil føre regeringens asylstramning videre.

Danmarks asyludgifter i fremtiden skal dækkes af udviklingsbistanden.

Undersøge mulighederne for at Danmarks udviklingsbistand kan bruges til flere hjemsendelser af afviste asylansøgere.

De europæiske lande skal løse problemet med flygtninge, der kommer til Europa over Middelhavet. Deres både skal tilintetgøres afrikanske lande skal bidrage til at vogte deres indre grænser.

Danmark skal blive bedre til at registrere de flygtninge, der kommer, så dem uden asylgrundlag kan blive sendt tilbage.

S vil sende kriminelle udlændinge til afsoning i deres hjemland en måned efter, de er dømt.

S vil arbejde for at afskaffe reglen om, at hjemlandet kan nægte at modtage deres kriminelle statsborgere, hvis der er mindre end seks måneder tilbage af straffen.

S mener, udlændinge med indrejseforbud i Danmark skal straffes hårdere, hvis de trodser det. Straffen skal være tre måneders fængsel første gang, forbuddet overtrædes.

Lærte dansk som pølsesælger

Regeringen fremlagde torsdag deres udlændingeudspil, som blandt andet indebærer, at flygtninge skal i arbejde, så snart de ankommer til Danmark.

- Indvandrere, der ikke har været ret meget i arbejde trods mange år i Danmark, er en provokation for os alle, sagde statsministeren på pressemødet.

En sløv indstilling har Akram Darwish dog langt fra. Han er uddannet kemiingeniør og besidder en ekspertise, der er efterspurgt i flere danske virksomheder.

Læs også : V og DF med skarp kritik af S-udlændingeudspil: Der er intet nyt i det

Har har dog primært lært dansk ved at omgås lokale fra Haderslev, hvor asylcenteret Sommersted ligger. Han har nemlig været med til at sælge pølser på et sommermarked.

- Jeg håber, jeg kan få lov at arbejde som kemiingeniør i Danmark. Men ellers kan jeg arbejde i andre job. Jeg er meget glad, hvis bare jeg kan få et arbejde, siger han.